《夏云峰 晚登南楼观云作》
清代·沈谦

水远帆低，山围树合，云起小楼日暮。惊夭矫、青鸾并下，爱绰约绛莲齐吐。

更重重、蕴火含烟，似欲借、向风乱烧平楚。问何处阳台，连朝傍晚，幽期宋玉曾赋。

香阁深深看不见，况顷刻溟濛，竟迷江路。停杯望、一心辗转，垂带坐、双眸凝注。

总莫怪、换狗更衣，却全似伊行，言语无据。就倚遍阑干，轻阴不散，又作半天疏雨。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。